**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 10 Ιανουαρίου 2023, ημέρα Τρίτη και ώρα 16.05΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Μάξιμου Χαρακόπουλου, με θέμα ημερήσιας διάταξης την ενημέρωση των μελών της Επιτροπής από τον Υπουργό Μετανάστευσης και Ασύλου, κ. Παναγιώτη (Νότη) Μηταράκη, σύμφωνα με το άρθρο 32§9 του Κανονισμού της Βουλής, σχετικά με τις συμφωνίες-πλαίσιο «Παροχή υπηρεσιών Διερμηνείας, Τηλεδιερμηνείας, Μετάφρασης, και συναφών Υπηρεσιών για την κάλυψη των λειτουργικών αναγκών της Υπηρεσίας Υποδοχής και Ταυτοποίησης, της Υπηρεσίας Ασύλου, της Ειδικής Γραμματείας Προστασίας Ασυνόδευτων Ανηλίκων και της Αρχής Προσφυγών του Υπουργείου Μετανάστευσης και Ασύλου» και «Παροχή Υπηρεσιών Τεχνικής Βοήθειας στο πλαίσιο των Ταμείων Μετανάστευσης και Εσωτερικών Υποθέσεων (ΤΑΜΕΥ 2021-2027) (Ταμείο Ασύλου, Μετανάστευσης και Ένταξης (TAME 2021-2027), Ταμείο Εσωτερικής Ασφάλειας (ΤΑΕ 2021-2027) και Μέσο για τη Χρηματοδοτική Στήριξη της Διαχείρισης των Συνόρων και την Πολιτική των Θεωρήσεων (ΜΔΣΘ 2021-2027)».

Στη συνεδρίαση παρέστησαν ο Υπουργός Μετανάστευσης και Ασύλου, κ. Παναγιώτης (Νότης) Μηταράκης, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Σακοράφα Σοφία και Αδαμοπούλου Αγγελική.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα. Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την ενημέρωση των μελών της Επιτροπής από τον Υπουργό Μετανάστευσης και Ασύλου, κ. Παναγιώτη (Νότη) Μηταράκη, σύμφωνα με το άρθρο 32§9 του Κανονισμού της Βουλής, σχετικά με τις συμφωνίες-πλαίσιο «Παροχή υπηρεσιών Διερμηνείας, Τηλεδιερμηνείας, Μετάφρασης, και συναφών Υπηρεσιών για την κάλυψη των λειτουργικών αναγκών της Υπηρεσίας Υποδοχής και Ταυτοποίησης, της Υπηρεσίας Ασύλου, της Ειδικής Γραμματείας Προστασίας Ασυνόδευτων Ανηλίκων και της Αρχής Προσφυγών του Υπουργείου Μετανάστευσης και Ασύλου» και «Παροχή Υπηρεσιών Τεχνικής Βοήθειας στο πλαίσιο των Ταμείων Μετανάστευσης και Εσωτερικών Υποθέσεων (ΤΑΜΕΥ 2021-2027) (Ταμείο Ασύλου, Μετανάστευσης και Ένταξης (TAME 2021-2027), Ταμείο Εσωτερικής Ασφάλειας (ΤΑΕ 2021-2027) και Μέσο για τη Χρηματοδοτική Στήριξη της Διαχείρισης των Συνόρων και την Πολιτική των Θεωρήσεων (ΜΔΣΘ 2021-2027)».

Θα δώσω το λόγο, λοιπόν ,ευθύς αμέσως, στον Υπουργό Μετανάστευσης και Ασύλου, τον κ. Νότη Μηταράκη, για να αναπτύξει τις απόψεις του. Ακολούθως, όσοι συνάδελφοι επιθυμούν, μπορούν να θέσουν ερωτήσεις και να ζητήσουν διευκρινίσεις. Θα ολοκληρώσουμε και πάλι, αν χρειαστεί, με την καταληκτική τοποθέτηση του Υπουργού.

Κύριε Υπουργέ, σας δίνω 20 λεπτά κατ’ αρχήν και αν χρειαστεί, θα υπάρχει, βεβαίως, ανοχή.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε. Κατ’ αρχήν, να ευχηθώ σε όλους τους συναδέλφους χρόνια πολλά, καλή χρονιά και στους συναδέλφους που βρίσκονται στην Αίθουσα και στους συναδέλφους που συμμετέχουν στη συνεδρίαση μέσω της διαδικτυακής πλατφόρμας.

Συζητάμε σήμερα μια ακόμα σημαντική συμφωνία-πλαίσιο, καθώς προτάσσουμε τη διαφάνεια, τις σύγχρονες ευρωπαϊκές πρακτικές ανάθεσης δημοσίων συμβάσεων και καθώς καταργήσαμε το άρθρο 96 του ν. 4368/2016, διατάξεις που είχε νομοθετήσει η προηγούμενη κυβέρνηση, που επέτρεπε την κατά παρέκκλιση απευθείας ανάθεση για κάθε σχετική δαπάνη με το μεταναστευτικό.

Με τις δύο Συμβάσεις που συζητάμε σήμερα φτάνουμε τις εννέα παρουσιάσεις στη Βουλή των Ελλήνων για έργα που αφορούν τη διαχείριση της μεταλλευτικής κρίσης. Είχε προηγηθεί η Σύμβαση το 2020 για τον Φράχτη του Έβρου, η Σύμβαση κατασκευής των κλειστών ελεγχόμενων δομών Σάμου, Κω και Λέρου, η Σύμβαση για τη σίτιση αιτούντων άσυλο, η Σύμβαση για την κατασκευή των νέων δομών στη Λέσβο και στη Χίο και την αναβάθμιση του ΚΥΤ Φυλακίου Έβρου, η Σύμβαση για τη διαχείριση των δομών Facility Management, η Σύμβαση για την παροχή υπηρεσιών μετακινήσεων πολιτών τρίτων χωρών και η Σύμβαση για την ψηφιοποίηση του αρχείου των πολιτών τρίτων χωρών, με νόμιμη άδεια διαμονής στη χώρα μας.

Όπως γνωρίζετε, η παράγραφος 9 του άρθρου 32 του Κανονισμού της Βουλής προβλέπει τη συζήτηση συμβάσεων άνω των 20 εκατομμυρίων ευρώ στην αρμόδια μόνιμη διαρκή επιτροπή. Να τονίσω για άλλη μια φορά ότι επί ΣΥΡΙΖΑ, παρότι διατέθηκαν εκατοντάδες εκατομμύρια ευρώ για τη διαχείριση του μεταναστευτικού, καμία Σύμβαση δεν παρουσιάστηκε σύμφωνα με το άρθρο 32 του Κανονισμού στη Βουλή των Ελλήνων. Είναι άξιο λόγου, κυρίες και κύριοι συνάδελφοι πώς επί ΣΥΡΙΖΑ δαπανήθηκαν πάνω από 2 δισεκατομμύρια ευρώ για το μεταναστευτικό, αλλά καμία Σύμβαση δεν έτυχε να ήταν άνω των 20 εκατομμυρίων ευρώ, ώστε να έρθει για ενημέρωση στη Βουλή, να δοθεί στους κυρίους και κυρίες Βουλευτές η δυνατότητα να μελετήσουν τους αναλυτικούς φακέλους, γιατί πριν τη συνεδρίαση, όπως η σημερινή, η Κυβέρνηση καταθέτει πλήρη φάκελο στη Βουλή.

Συζητάμε σήμερα μια Συμφωνία-πλαίσιο, που έρχεται να αντιμετωπίσει τακτικές και έκτακτες ανάγκες του κράτους για τη διαχείριση της παράνομης μετανάστευσης για τα επόμενα τέσσερα χρόνια, αναφορικά με τις απαιτήσεις για διερμηνεία όλων των Υπηρεσιών του Υπουργείου Μετανάστευσης και Ασύλου. Ο τίτλος της πρώτης συμφωνίας-πλαίσιο είναι «Παροχή υπηρεσιών διερμηνείας, τηλεδιερμηνείας, μετάφρασης και συναφών υπηρεσιών για την κάλυψη των λειτουργικών αναγκών, πρώτον, της Υπηρεσίας Υποδοχής και Ταυτοποίησης, δηλαδή των Δομών Φιλοξενίας, δεύτερον, τις Υπηρεσίες Ασύλου, τρίτον της Ειδικής Γραμματείας Προστασίας Ασυνόδευτων Ανηλίκων και τέταρτον, της Αρχής Προσφυγών».

Πραγματοποιήθηκε ανοικτός διεθνής διαγωνισμός, βάσει του άρθρου 27 του ν.4412/2016 όπως ισχύει, με κριτήριο την πλέον συμφέρουσα, από οικονομική άποψη, προσφορά, με διάρκεια 4 έτη, με συνολική ετήσια αξία 22,2 εκατομμύρια ευρώ πλέον ΦΠΑ και με δικαίωμα προαίρεσης έως 20% της συμβατικής αξίας, με υπογραφή Συμφωνίας-πλαίσιο με δύο οικονομικούς Φορείς- έως δύο οικονομικούς Φορείς- κατά σειρά μειοδοσίας, ενώ θα χρηματοδοτηθεί στο μεγαλύτερο ποσοστό από τα Ευρωπαϊκά Ταμεία Μετανάστευσης και Εσωτερικών Υποθέσεων.

Ο διαγωνισμός για την παροχή υπηρεσιών διερμηνείας καλύπτει επιγραμματικά τις ακόλουθες ανάγκες: Πρώτον, για την Υπηρεσία Υποδοχής και Ταυτοποίησης, την παροχή υπηρεσιών διερμηνείας σε όλα τα στάδια της διαδικασίας υποδοχής και ταυτοποίησης, καθώς και σε οποιαδήποτε άλλη περίπτωση παραστεί ανάγκη για διερμηνεία εντός και εκτός των Δομών Φιλοξενίας. Δεύτερον, για την Υπηρεσία Ασύλου, η παροχή υπηρεσιών διερμηνείας με φυσική παρουσία ή μέσω συστήματος τηλεδιάσκεψης, κατά τη διάρκεια των συνεντεύξεων και κάθε άλλης συναφούς υπηρεσίας που παρέχει η εν λόγω Υπηρεσία. Τρίτον, για την Ειδική Γραμματεία Προστασίας Ασυνόδευτων Ανηλίκων η παροχή υπηρεσιών τηλεδιερμηνείας για την εξυπηρέτηση των αναγκών του Εθνικού Μηχανισμού Επείγουσας Ανταπόκρισης για ασυνόδευτους ανήλικους σε επισφαλείς συνθήκες διαβίωσης. Τέταρτον, για την Αρχή Προσφυγών, παροχή υπηρεσιών απόδοσης των κειμένων των προσφύγων, όταν αυτές κατατίθενται στη γλώσσα του προσφεύγοντος και παροχή υπηρεσιών διερμηνείας για τις προφορικές ακροάσεις των προσφευγόντων από τις επιτροπές και τις συναφείς διαδικασίες και για όλες τις Υπηρεσίες του Υπουργείου Μετανάστευσης και Ασύλου η παροχή υπηρεσιών μετάφρασης κειμένων και υπηρεσιών διερμηνείας για κάθε ανάγκη που μπορεί να προκύψει.

Κατόπιν της σύναψης Συμφωνίας-πλαίσιο, το Υπουργείο θα έχει τη δυνατότητα να αναθέτει, στη βάση των όρων της Συμφωνίας-πλαίσιο, στον ανάδοχο επιμέρους εκτελεστικές συμβάσεις συγκεκριμένης διάρκειας και αντικειμένου, που θα ανταποκρίνονται στις ειδικές ανάγκες της εκάστοτε Υπηρεσίας. Να σημειωθεί, ότι οι εν λόγω υπηρεσίες τιμολογούνται απολογιστικά, δηλαδή για να το πω απλά, πληρώνουμε για όποιες υπηρεσίες τελικά λάβουμε ως Υπουργείο. Πρόκειται για μία Σύμβαση που θα αποτελέσει βασικό εργαλείο μας στην καλύτερη διαχείριση των αιτημάτων ασύλου και των υπηρεσιών που οφείλει η χώρα μας να παρέχει, από τη στιγμή της καταγραφής και της ταυτοποίησης, μέχρι την απόδοση της τελικής- θετικής ή αρνητικής- απόφασης ασύλου.

Κατά τη διάρκεια υλοποίησης της εν λόγω διαγωνιστικής διαδικασίας, υπήρξε υποβολή ένστασης από τον έναν εκ των συμμετεχόντων στη ΕΑΑΔΗΣΥ και στο Συμβούλιο της Επικρατείας, όπου και στα δύο στάδια οι αποφάσεις ήταν υπέρ των θέσεων της αναθέτουσας Αρχής του Υπουργείου.

Επίσης, να ενημερώσω ότι ο αρχικά αναδειχθείς ανάδοχος εξέπεσε από τον διαγωνισμό κατά το στάδιο της πρόσκλησης για την υποβολή δικαιολογητικών συμβασιοποίησης, δεν κατέθεσε εγγυητική επιστολή, με αποτέλεσμα η αναθέτουσα Αρχή να προχωρήσει τις διαδικασίες για τη συμβασιοποίηση με τον δεύτερο ανάδοχο που συμμετείχε στη διαδικασία.

Τέλος, να σημειώσω ότι ο διαγωνισμός έχει περάσει δύο φορές θετικά από τον προσυμβατικό έλεγχο που ασκεί το Ελεγκτικό Συνέδριο. Στην αρχική κατακύρωση στον πρώτο εκ των δύο μειοδοτών και στη δεύτερη φάση, μετά την έκπτωση του αρχικού μειοδότη, ελέγχθηκε η διαδικασία και πάλι, θετικά από το Ελεγκτικό Συνέδριο.

Η δεύτερη Συμφωνία-πλαίσιο που παρουσιάζουμε σήμερα έρχεται να αντιμετωπίσει τις τακτικές και έκτακτες ανάγκες της Ειδικής Υπηρεσίας Συντονισμού και Διαχείρισης Προγραμμάτων Μετανάστευσης και Εσωτερικών Υποθέσεων, η υπεύθυνη Αρχή του προγράμματος χρηματοδότησης από την Ευρωπαϊκή Ένωση για τα επόμενα τέσσερα έτη. Τίτλος της συμφωνίας πλαισίου είναι «Παροχή υπηρεσιών τεχνικής βοήθειας, στο πλαίσιο των Ταμείων Μετανάστευσης και Εσωτερικών Υποθέσεων (ΤΑΜΕΥ 2021-2027).

Πραγματοποιήθηκε ανοικτός διεθνής διαγωνισμός βάσει του άρθρου 27, του νόμου 4412/2016, όπως ισχύει, με κριτήριο την πλέον συμφέρουσα, από οικονομική άποψη προσφορά, βάσει βέλτιστης σχέσης ποιότητας –τιμής, με διάρκεια 4 έτη και με συνολική αξία 27 εκατομμύρια, πλέον ΦΠΑ, με δικαίωμα προαίρεσης έως 50% της συμβατικής αξίας, ενώ θα χρηματοδοτηθεί αποκλειστικά από πόρους της Ευρωπαϊκής Ένωσης, μέσω της τεχνικής βοήθειας των Ταμείων Μετανάστευσης και Εσωτερικών Υποθέσεων.

Αντικείμενο της Συμφωνίας – Πλαίσιο, είναι η παροχή υπηρεσιών τεχνικής βοήθειας της αναθέτουσας αρχής, στο πλαίσιο της Προγραμματικής Περιόδου 2021 – 2027, στις ακόλουθες θεματικές ενότητες, όπως προβλέπεται από τα Ευρωπαϊκά Ταμεία.

 Πρώτον, επικοινωνία, πληροφόρηση και προβολή. Αφορά δράσεις προβολής, δημοσιότητας και συνεδρίων στο πλαίσιο των Ευρωπαϊκών Ταμείων.

Δεύτερον, προετοιμασία και παρακολούθηση υλοποίησης. Αφορά ενέργειες για προετοιμασία των νέων προσκλήσεων, αλλά και για την παρακολούθηση της υλοποίησης όλων των δράσεων που χρηματοδοτούνται από τα Ταμεία.

Τρίτον, αξιολόγηση, μελέτες και συλλογή δεδομένων. Αφορά ενέργειες για την αξιολόγηση των δράσεων, αλλά και για την εκπόνηση μελετών και τη στατιστική επεξεργασία δεδομένων, που σχετίζονται με τα έργα που χρηματοδοτούν τα Ταμεία.

Τέταρτον, συμβουλευτικές υπηρεσίες της αναθέτουσας αρχής και δικαιούχων. Αφορά συμβουλευτικές υπηρεσίες προς την υπεύθυνη αρχή και κυρίως, προς τους δικαιούχους των έργων και στο στάδιο της ωρίμανσης των έργων, αλλά και στο στάδιο της υλοποίησης και της ολοκλήρωσής τους, με στόχο την επίτευξη της όσο το δυνατόν μεγαλύτερης απορροφητικότητας των πόρων. Ο διαγωνισμός, επίσης, έχει περάσει θετικά από τον προσυμβατικό έλεγχο που ασκεί το Ελεγκτικό Συνέδριο.

Αξίζει να σημειωθεί ότι έχουν, ήδη, εγκριθεί για την Ελλάδα και τα τρία Ευρωπαϊκά Ταμεία Μετανάστευσης και Εσωτερικών Υποθέσεων για την Προγραμματική Περίοδο 2021-2027, συνολικού ύψους περίπου 2,1 δισεκατομμύρια ευρώ.

Κυρίες και κύριοι συνάδελφοι, έχουν κατατεθεί οι πλήρεις φάκελοι όλων των διαγωνισμών, μαζί με την επιστολή του Υπουργείου για την πρόσκληση της σημερινής συνεδρίασης. Θα ήθελα να συγχαρώ για άλλη μια φορά το προσωπικό του Υπουργείου μας, που έχει προσπαθήσει πάρα πολύ τα τελευταία τρία χρόνια. Συμπληρώνουμε την άλλη βδομάδα τρία χρόνια από την επανίδρυση του Υπουργείου Μετανάστευσης και Ασύλου και έχει επιτύχει να υλοποιήσει πολλές δύσκολες και επίπονες διαγωνιστικές διαδικασίες, με απόλυτη επιτυχία.

Το Υπουργείο κάνει τη διαφάνεια πράξη, στη διαχείριση των εθνικών και των συγχρηματοδοτούμενων πόρων, καταργώντας διατάξεις για κατά παρέκκλιση αναθέσεις, προχωρώντας σε διαγωνισμούς για την ανάθεση συμφωνιών – πλαίσιο, τη βέλτιστη ευρωπαϊκή πρακτική, με διεθνείς ανοικτές διαδικασίες και λαμβάνοντας συγχαρητήρια από την αρμόδια Γενική Διεύθυνση Εσωτερικών Υποθέσεων της Ευρωπαϊκής Επιτροπής.

Σας ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ:** Σήμερα, λοιπόν, συζητάμε άλλες δύο Συμφωνίες - Πλαίσιο. Η μία αφορά, κυρίως, τη διερμηνεία και την μετάφραση και η άλλη, την παροχή υπηρεσιών τεχνικής βοήθειας. Η ανάγκη, ειδικά για το πρώτο, είναι αναμφίβολη. Θυμάμαι την εποχή που ήμουν Συνήγορος του Πολίτη, πολύ πριν από το 2015, αλλοδαποί που κατέφθαναν στα νησιά, δεν μπορούσαν να συνεννοηθούν με τις κρατικές υπηρεσίες, ούτε καν για τα βασικά.

Βλέπουμε ότι η διερμηνεία θα ανατεθεί και πάλι στη μετάφραση. Η περίπτωση αυτή, είναι από τις χαρακτηριστικές εκείνες, όπου η παντελής απουσία του κράτους, καλύφθηκε επί χρόνια από την επίμονη προσπάθεια μιας μη κυβερνητικής οργάνωσης, σε τέτοιο βαθμό, ώστε σήμερα να είναι στην κυριολεξία, ο μοναδικός φορέας δημόσιος ή ιδιωτικός, που διαθέτει την ειδική τεχνογνωσία και το προσωπικό για να φέρει εις πέρας ένα τέτοιο έργο.

Την ίδια απουσία του κράτους αντιμετωπίσαμε και στην περίπτωση της επιτροπείας ανηλίκων, όπου και πάλι, ιδίως η μετάφραση, είχε αναλάβει αυτό το έργο για πάρα πολλά χρόνια.

Ωστόσο, η κυβέρνηση δεν ανέλαβε, στον νέο νόμο για την επιτροπεία, την ευθύνη αυτού του έργου, αλλά το ανέθεσε πάλι σε μη κυβερνητικές οργανώσεις. Το ζήτημα, όμως, που μας απασχολεί και στις δύο περιπτώσεις, είναι με ποιο τρόπο όλη αυτή η τεχνογνωσία κάποια στιγμή θα περάσει στις κρατικές υπηρεσίες ως οφείλει, ούτως ώστε να είναι όσο το δυνατόν περισσότερο υπόλογη και διαφανής. Βέβαια, βλέπουμε ότι τις ΜΚΟ που κάνουν τη δουλειά που θα έπρεπε κανονικά να κάνει το κράτος, τις θεωρούμε μαζί μας, δικιές μας, ενώ οι ΜΚΟ εκείνες οι οποίες καταγγέλλουν ενδεχόμενες παραβιάσεις της νομιμότητας, είναι εχθροί και διώκονται.

Στο σημείο αυτό, φοβάμαι πως η κυβέρνηση δεν τηρεί ούτε τα προσχήματα. Έχουμε μέχρι σήμερα ενημερωθεί αρκετές φορές για συμφωνίες πλαίσιο του Υπουργείου Μετανάστευσης. Πρόκειται για την ελάχιστη ενημέρωση, την υποχρεωτική ενημέρωση που προβλέπεται σε τέτοιες περιπτώσεις από τον Κανονισμό της Βουλής. Ο κ. Υπουργός συνηθίζει να συγκρίνει τις πρακτικές του Υπουργείου του, με αυτές των κυβερνήσεων ΣΥΡΙΖΑ. Πράγματι, έχει δίκιο όταν ισχυρίζεται πως οι διαδικασίες των συμφωνιών πλαίσιο, είναι προσφορότερες από τις διαδικασίες των διαγωνισμών χωρίς δημοσίευση, στις οποίες προέβη η προηγούμενη κυβέρνηση. Όταν, βεβαίως, συνάπτονται δημόσιες συμβάσεις, δύο πρέπει να είναι οι βασικοί γενικοί στόχοι, να εκτελούνται τα έργα με επάρκεια και αυτό να γίνεται στην πιο συμφέρουσα τιμή για το δημόσιο.

Σήμερα, τελικά, τι συμβαίνει; Στον διαγωνισμό για τη συμφωνία πλαίσιο για τη σίτιση, για παράδειγμα, μια συμφωνία με τεράστιο για τα δεδομένα της χώρας οικονομικό αντικείμενο, το ημερήσιο κόστος σίτισης ανά άτομο ανέβηκε από τα 5 στα 6,88 ευρώ. Η μεγάλη αλλαγή σε σχέση με την περίοδο ΣΥΡΙΖΑ, είναι πως επανήλθε η υποχρεωτική σίτιση και για τις δομές της ηπειρωτικής Ελλάδας και το έργο μοιράστηκε σε πέντε τμήματα. Το αποτέλεσμα τελικά, ήταν να υπάρξει μόνο ένας συμμετέχων στα μεγαλύτερα τμήματα και να κερδίσει τον διαγωνισμό με μηδενική έκπτωση.

Νομίζω, λοιπόν, πως δεν μπορείτε να δηλώνετε υπερήφανοι για τις διαγωνιστικές διαδικασίες, που έχετε ακολουθήσει. Στην πραγματικότητα, δεν υπήρξε ελεύθερος ανταγωνισμός, όπως βλέπουμε και σήμερα, στη συμφωνία πλαίσιο για την τεχνική βοήθεια. Πάλι, ένας συμμετέχων. Στην περίπτωση της διερμηνείας, είχαμε αρχικά δύο, αλλά, στο τέλος, ο ένας από τους δύο κηρύχθηκε έκπτωτος και πάλι, ντε φάκτο, ένας.

Όλο αυτό, τελικά, έχει λειτουργήσει σε βάρος των οικονομικών συμφερόντων του κράτους και των φορολογουμένων, καλλιεργώντας μάλιστα την αυταπάτη ότι υπάρχει μια πλήρης διαφάνεια και μια απολύτως ισότιμη συμμετοχή όλων. Κάποιοι έχουν κερδίσει πάρα πολύ εύκολα χρήματα. Υπάρχει μεγάλο ζήτημα στη χώρα αυτή τη στιγμή, που αφορά το έλλειμμα διαφάνειας και το πώς διατίθεται το δημόσιο χρήμα. Ένα παράδειγμα, εκπονήθηκε μια μελέτη όταν η αρμοδιότητα για τη μετανάστευση ανήκε στο Υπουργείο Προστασίας του Πολίτη. Η μελέτη αφορούσε τον προσδιορισμό του μοναδιαίου κόστους λειτουργίας ανά είδος φιλοξενίας. Δηλαδή, πόσο κοστίζει το άτομο. Όπως καταλαβαίνετε, ήταν κάτι πάρα πολύ, ειδικά επειδή το κράτος θα αναλάμβανε τη διαχείριση των χρημάτων που μέχρι τότε εσφαλμένα ήταν στα χέρια διεθνών οργανισμών. Αυτή η μελέτη που πληρώθηκε από τον ελληνικό λαό, δεν είδε ποτέ το φως της δημοσιότητας.

Για αρχή, θα ήταν ενδεδειγμένο, πιστεύω, να αναρτήσετε στη σελίδα του Υπουργείου σας, τη μελέτη αυτή του μοναδιαίου κόστους σε ένα τύπο φιλοξενίας και αν αυτό έχει γίνει παρακαλώ να με συγχωρήσετε, αλλά μου έχει διαφύγει. Πάντως, ούτε εγώ ούτε ο συνεργάτης μου μπορέσαμε να τη βρούμε.

Είναι, όμως, μάλλον προφανές, πως το πρόγραμμα «Εστία», που κλείσατε πρόσφατα, κόστιζε πολύ λιγότερο από τη «Φιλοξενία» στα κέντρα φιλοξενίας. Θα ήταν πάρα πολύ χρήσιμο να μας ενημερώσετε απολογιστικά για ότι έγινε τα χρόνια της διακυβέρνησης σας με τις εκτελεστικές συμβάσεις, αλλά και να μας πληροφορήσετε για το ύψος των εκτελεστικών συμβάσεων που θα ακολουθήσουν. Μας ενημερώνετε πως ξεκίνησε η νέα προγραμματική περίοδος χρηματοδότησης, πώς εγκρίθηκαν τα προγράμματα που υποβάλαμε. Για το περιεχόμενο των προγραμμάτων, όμως, δεν έγινε κάποια διαβούλευση. Η αντιπολίτευση γνωρίζει ουσιαστικά ελάχιστα.

Επιτρέψτε μου, τέλος, να αναφερθώ συνοπτικά σε κάποια πρόσφατα δημοσιεύματα, όπου γίνεται λόγος για ένα κύκλωμα που αποκομίζει χιλιάδες ευρώ, προκειμένου να εξασφαλίζει την κατά προτεραιότητα καταγραφή αλλοδαπών στην Υπηρεσία Ασύλου Αλλοδαπών, που είναι γραμμένοι σε ειδική λίστα προτεραιότητας, μέσω εμφανώς πλαστών και παραποιημένων ιατρικών βεβαιώσεων που οι αλλοδαποί παρουσιάζουν στο Περιφερειακό Γραφείο Ασύλου Αττικής. Πρόκειται, όπως καταλαβαίνουμε, για πάρα πολύ σοβαρό ζήτημα. Θέλω να ρωτήσω σε ποιες ενέργειες έχει προβεί το Υπουργείο για τη διερεύνηση αυτών των καταγγελιών. Στα δημοσιεύματα, διάβασα ότι κάποια νοσοκομεία έχουν προχωρήσει σε διερεύνηση του θέματος. Για εμάς, αυτό, βεβαίως, δεν αρκεί.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Θα ήθελα να ευχηθώ χρόνια πολλά σε όλες και όλους, καλή χρονιά με υγεία.

Κύριε Υπουργέ, αναρωτιέμαι, πραγματικά, δεν βαρεθήκατε, τρία χρόνια, να έρχεστε εδώ στο κοινοβούλιο και να επαναλαμβάνετε τα ίδια και τα ίδια για το τι έκανε ή δεν έκανε ο Σύριζα; Μήπως πρόκειται για τελείως διαφορετικές συνθήκες; Συγκρίνετε και μιλάτε για τελείως ανόμοια και διαφορετικά πράγματα. Εν πάση περιπτώσει. Όμως, προφανώς, δεν νιώσατε ποτέ την ανάγκη να έρθετε εδώ και να εκθέσετε, να αξιολογήσετε το πώς εφαρμόζονται οι πολιτικές σας μέσα από όλες αυτές τις ενέργειές, αλλά ακόμα και μέσα από τις συμβάσεις που κατά καιρούς έρχεστε στη Βουλή και μας παρουσιάζετε. Προφανώς, δεν έχετε μάλλον στη λογική σας, το να σταθείτε αυτοκριτικά μερικές φορές στις αστοχίες σας.

Το τελευταίο διάστημα, παρατηρούμε μια εντατικοποίηση της επιχείρησης ξηλώματος των υπηρεσιών και δομών από επικουρικό προσωπικό. Και αναφέρω τους εργαζόμενους του προγράμματος κοινωφελούς εργασίας της ΔΥΠΑ, το προσωπικό τους «PHILOS», τους εργολαβικούς εργαζόμενους της Ευρωπαϊκής Υπηρεσίας Υποστήριξης για το Άσυλο, τους συμβασιούχους ορισμένου χρόνου της Υπηρεσίας Ασύλου και της Αρχής Προσφυγών του Υπουργείου. Και, βέβαια, αναρωτιόμαστε τι θα γίνει και με το προσωπικό του ΔΟΜ όταν λήξει το «HARP». Πώς θα αντικαταστήσετε αυτή την απαραίτητη υποστήριξη που είχαμε στα πλαίσια της απόδοσης της ποιότητας της ανθρωπιστικής ανταπόκρισης και της βοήθειας που είχαμε. Πώς σκέφτεστε αλήθεια να την αντικαταστήσετε.

Επιχειρείτε, λοιπόν, συστηματικά, μια πολιτική εσκεμμένης υποβάθμισης και προβληματικής υλοποίησης των προγραμμάτων από το Υπουργείο σας. Αυτό κάνετε. Και δεν θα ξεχάσει κανείς τι κάνατε εδώ και τρία χρόνια με το πρόγραμμα «Εστία», αυτό το πολύ πετυχημένο πρόγραμμα. Πόσες φορές, αναφερθήκαμε με αναφορές και ερωτήσεις για τη χρηματοδότηση που είχε εξαναγκάσει δήμους, αλλά και ιδιοκτήτες να βρίσκονται σε απόγνωση. Προβλήματα με την καταβολή του επιδόματος ΚΑΣ, προβλήματα με τις πληρωμές των φορέων που λειτουργούν στις δομές των ασυνόδευτων ανηλίκων, υποβάθμιση και διάλυση του «Εστία», που είπα και πριν, με μεταφορά ευάλωτων προσφύγων υπό άθλιες συνθήκες ακόμα και στη δομή της Ριτσώνας.

Σε αυτό το σημείο, θα ήθελα να σας πω την προσωπική μου εμπειρία. Μέσα στις γιορτές, επισκέφθηκα τη Ριτσώνα. Δεν μπορώ να καταλάβω μέσα σε ποιο πλαίσιο ανθρωπιστικής αλληλεγγύης αφήνετε 400 παιδιά χωρίς γάλα στη Ριτσώνα. Πώς είναι δυνατόν και πώς ελέγχετε τις συμβάσεις σας, κύριε Υπουργέ, όταν το 50% των οικίσκων στη Ριτσώνα δεν είναι πλέον κατοικήσιμα. Είναι δυνατόν να κάνατε γιορτές μέσα από τέτοιες συνθήκες; Και αναφέρομαι στη Ριτσώνα, γιατί σας λέω είχα ιδία αντίληψη με την επίσκεψη που πραγματοποιήσαμε μέσα στις γιορτές.

Το σχέδιό σας, κύριε Μηταράκη, είναι σαφές. Ποιο είναι το σχέδιο Μηταράκη- Μητσοτάκη; Με δύο σενάρια, που διαφαίνονται στον ορίζοντα, αλλά έχουν την ίδια κατάληξη. Οι δομές να μείνουν χωρίς προσωπικό παροχής προστασίας και, βεβαίως, οι απευθείας αναθέσεις σε ιδιώτες, που, στη συνέχεια, δεν έχουν τον πλήρη έλεγχο. Με αυτό τον τρόπο, εκατοντάδες εργαζόμενοι με εμπειρία θα μείνουν στον δρόμο, ενώ οι ωφελούμενοι θα μείνουν ακάλυπτοι. Σχέδιο, που θέλει τους πρόσφυγες αόρατους -τη γνωστή σας τακτική- σε ολοένα χειρότερες συνθήκες, τους εργαζόμενους με συμβάσεις και εμπειρία ετών, σε ένα δύσκολο πεδίο, χωρίς δουλειά και τη χώρα να εκτίθεται διαρκώς στο επίπεδο των δικαιωμάτων, χάνοντας, παράλληλα, σημαντικά προγράμματα και χρηματοδοτήσεις.

Το καθεστώς των συμφωνιών- πλαίσιο της Κυβέρνησής σας και του Υπουργείου σας, μέχρι τώρα, δεν έχει αποδώσει. Και, αν και τα εκατομμύρια, που αλλάζουν χέρια, είναι πάρα πολλά, οι ανάδοχοι δεν ελέγχονται επαρκώς για την υλοποίηση των συμβάσεων τους, ενώ οι συνθήκες και οι υπηρεσίες χειροτερεύουν διαρκώς.

Αναφέρθηκα πριν και το επαναλαμβάνω. Αναρωτιέμαι πώς ελέγχετε αυτές τις συμβάσεις, όταν το 50% των οικίσκων, στο camp της Ριτσώνας, είναι χωρίς συντήρηση και χωρίς ανταλλακτικά. Γνωρίζουμε τι ίσχυε, μέχρι τώρα, για τη διερμηνεία. Γνωρίζουμε ότι γινόταν, μέσα από τους διερμηνείς του, φίλος, αλλά και μέσω των ΜΚΟ στις δομές. Τώρα, με αυτό το νέο καθεστώς, η κατάσταση θα διαμορφώνεται στο μοναδικό ανάδοχο του έργου, τη μετάφραση και αναρωτιόμαστε με ποια κριτήρια. Αν θέλετε, απαντήστε μας, μετά, στη δευτερολογία σας.

Τέλος, πράγματι, φαντάζει πολύ μεγάλος ο προϋπολογισμός. Ελπίζουμε, κάποια στιγμή, να αποδίδονται και στοιχεία από την εκτέλεσή τους. Είπατε ότι απολογιστικά γίνεται η εκταμίευση για την πληρωμή των έργων. Θα ήθελα, όμως, να δώσετε και κάποιες απαραίτητες διευκρινίσεις:

Ποιος θα παρέχει διερμηνεία, μέχρι να υπογραφεί και να εφαρμοστεί η εκάστοτε Σύμβαση, για κάθε έργο; Και, πώς θα καλυφθεί αυτό το κενό;

Και, δεύτερον, αν έχει διασφαλιστεί ότι οι υπάλληλοι, που θα εργαστούν κατά την εφαρμογή της συμφωνίας-πλαίσιο, θα λαμβάνουν τον απαραίτητο μισθό τους και τις επιπλέον παροχές που προβλέπονται σε περιπτώσεις μετακίνησής τους.

 Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Σακοράφα Σοφία και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε, και «Καλή χρονιά» και από μένα.

Κύριε Υπουργέ, θέλω να σας ρωτήσω κάτι, προτού θέσω δύο ερωτήσεις που θέλω για τις συμβάσεις. Πόσοι νόμιμοι μετανάστες υπάρχουν στη χώρα μας και πόσοι παράνομοι; Αν ξέρουμε νούμερα. Πρώτον αυτό.

Δεύτερον, ξέρετε γιατί το λέω; Διότι, είχαμε, προηγουμένως, ένα νομοσχέδιο, κύριε Πρόεδρε, στην Επιτροπή Εξωτερικών, για συμφωνίες με χώρες - όπως είναι η Αίγυπτος, το Μπαγκλαντές κλπ.- για εργάτες γης. Και αναρωτιέμαι: Εάν ισχύει η δήλωση της Υφυπουργού σας κυρίας Βούλτεψη ότι υπάρχουν 1.000.000 και πλέον νόμιμοι μετανάστες –παράνομοι, που νομιμοποιήθηκαν, εν πάση περιπτώσει, με κάποιους παράδοξους ή παράνομους τρόπους. Όμως, δεν ξέρουμε πόσοι είναι οι παράνομοι μετανάστες, οι οποίοι κυκλοφορούν, ή αυτοί που έχουν πάρει άσυλο και έχουν φύγει ή έχουν μπει μέσα, έχουν βγει και έχουν ξαναγυρίσει. Κανείς δεν ξέρει τίποτα. Είναι μία χώρα «μπάτε σκύλοι, αλέστε και αλεστικά μη δίνετε».

Και εγώ ρωτώ τον ίδιο τον Υπουργό Μετανάστευσης: Γνωρίζουμε, από αυτούς τους νόμιμους έστω, δηλαδή από το ένα εκατομμύριο και πλέον, πόσοι είναι από χώρες, όπως είναι η Αίγυπτος ή το Αφγανιστάν; Δηλαδή, από ποιες χώρες και πόσα άτομα, από κάθε χώρα, υπάρχουν; Διότι, δεν μπορεί να ζητάμε εποχικούς εργάτες –λένε οι άνθρωποι που έχουν τα χωράφια τους και τις καλλιέργειες και έχουν δίκιο- και να μη βρίσκουμε εργαζόμενους. Αυτό το ξέρει και η κυρία Πούλου, που βλέπει τι συμβαίνει και στην περιοχή της. Ζητούν συνέχεια κόσμο.

Εγώ ρωτάω, αυτό το ένα εκατομμύριο, οι νόμιμοι, τι είναι όλοι, γραμματιζούμενοι, δουλεύουν στα υπουργεία, δουλεύουν σε πρεσβείες;

Πού δουλεύουν αυτοί οι άνθρωποι και πώς ζούνε;

Είναι ένα εκατομμύριο, μέσα στην Ελλάδα.

Έχουμε διευθύνσεις, έχουμε ονοματεπώνυμα, είμαστε σοβαρό κράτος, θα βάλουμε μυαλό ποτέ;

Θέλω μια απάντηση, παρακαλώ πολύ. Αν γνωρίζει το Υπουργείο σας, πόσοι είναι οι νόμιμοι τελικά, πόσοι είναι οι παράνομοι, πόσοι μπαινοβγαίνουν, πόσοι υπάρχουν, που υπάρχουν και από ποιες χώρες.

Δεύτερον, πάμε τώρα συμφωνίες.

Πρώτη συμφωνία, μια Σύμβαση, η νούμερο 4 του 2022.

Παροχή υπηρεσιών διερμηνείας, τηλεδιερμηνείας, μετάφρασης και συναφών υπηρεσιών, δεν ξέρω τι υπηρεσίες άλλες είναι αυτές, για την κάλυψη των λειτουργικών αναγκών, προϋπολογισμός 22.273.000, με αύξηση έως 20%. Μπορούμε να πάμε από 106.912.00 έως +20%. Δύο εταιρείες, δύο οικονομικοί φορείς. Ένας οικονομικός φορέας είναι από την Ισπανία, η … (δεν ακούγεται) και η άλλη είναι η «ΜΕΤΑδραση: Δράση για τη μετανάστευση και την ανάπτυξη».

Αυτή είναι Μη Κυβερνητική Οργάνωση, κύριε Υπουργέ, αν δεν κάνω λάθος. Την έχετε περασμένη, όπως βλέπω τα στοιχεία του Υπουργείου σας, «Εγγεγραμμένες ΜΚΟ», σαν μία από τις εγγεγραμμένες μη κυβερνητικές οργανώσεις.

Ρωτάμε, λοιπόν, εμείς, οι αδαείς.

Πότε εγγράφηκε στα μητρώα του Υπουργείου η συγκεκριμένη ΜΚΟ «ΜΕΤΑδραση: Δράση για τη μετανάστευση και την ανάπτυξη»;

Δεύτερον, προσέξτε τώρα τι λέει το καταστατικό αυτής της ΜΚΟ, κύριε Υπουργέ. Είναι η τροποποίηση και κοινοποίηση καταστατικού της αστικής μη κερδοσκοπικής εταιρείας, η οποία είναι καταγεγραμμένη από το μητρώο του Υπουργείου σας.

« … Με κύριο σκοπό την προώθηση ενός ορθολογικού συστήματος διαχείρισης του μεταναστευτικού ρεύματος, με σεβασμό στα ανθρώπινα δικαιώματα, τη διεθνή και εθνική νομοθεσία, για την ανάπτυξη δράσεων υποδοχής και ένταξης στην Ελλάδα των μεταναστών που εισρέουν σε αυτή, καθώς και δράσεων» κ.λπ., «… η δωρεάν παροχή υπηρεσιών για τους επιμέρους σκοπούς».

Ερωτώ εγώ τον Υπουργό.

Γιατί πρέπει να πληρώσουμε τη ΜΚΟ αυτή, αφού το καταστατικό της λέει «δωρεάν παροχή υπηρεσιών»;

Μία ερώτηση απλή. Αυτό είναι το ένα θέμα και νομίζω ότι πρέπει να μας δώσετε μια απάντηση, γιατί είναι πολλά τα λεφτά. Είναι πολλά τα λεφτά, τρώνε πολλά λεφτά, κύριε Υπουργέ, ορισμένοι. Έχουμε καταντήσει πια να δίνουμε στον κάθε τυχάρπαστο χρήματα.

Θυμάστε που σας είχα κάνει δύο ερωτήσεις για την «Aegean», αυτή την περίφημη, που βγήκατε εσείς ο ίδιος και είπατε ότι είναι παράνομη κ.λπ.;

Αν σας στείλω αυτά που μας απαντούσε το Υπουργείο, η εισαγγελία, το Υπουργείο Εσωτερικών, το δικό σας Υπουργείο και των Εξωτερικών, κύριε Πρόεδρε, δεν είναι δυνατόν, είναι να σηκώνεται η τρίχα του κεφαλιού, δεν ήξερε κανείς τίποτα, όλα ήταν τέλεια. Ακόμα και η εισαγγελία.

Τώρα βγαίνει ο Υπουργός, μετά από 6 - 7 μήνες, που πήρα την τελευταία απάντηση και λέει ότι είναι παράνομη. Κλέφτες κι απατεώνες.

Τι κάνουν εκεί πέρα, δεν ξέρει κανένας;

Άρα, λοιπόν, πώς αυτή η εταιρεία, που αντίκειται αυτό στις διατάξεις του Αστικού Κώδικα, περί εσόδων των αστικών εταιρειών μη κερδοσκοπικού χαρακτήρα, παίρνει λεφτά;

Επιπλέον, παρακαλώ πάρα πολύ, πότε κατέθεσε τα δικαιολογητικά στο Υπουργείο σας για εγγραφή;

Τελευταία ενεγράφη αυτή, από τις τέσσερις τελευταίες.

Πότε ελέγχθηκε, πώς ελέγχθηκε οικονομικά και την ημερομηνία εγγραφής της;

Σας παρακαλούμε πάρα πολύ, γιατί δεν τη βρήκαμε πουθενά.

Όσον αφορά την άλλη, κύριε Υπουργέ, είναι το ίδιο. Ζητάτε εγγυήσεις και πολύ σωστά, στις συμβάσεις. Στο άρθρο 10 της Σύμβασης, λείπουν οι εγγυήσεις των δύο εταιρειών. Μιλάμε για τη δεύτερη, τη νούμερο 5 του 2022, είναι 22.400.000 αυτή. Με ΦΠΑ δηλαδή, πάμε 27.776.000, ανάδοχη η «Ένωση Εταιρειών - Wind Profile» κ.λπ..

Λέτε, στο άρθρο 10, ελλείπουν οι εγγυήσεις των δύο εταιρειών. Γιατί; Για ποιο λόγο δεν αναγράφονται οι εγγυήσεις των δύο εταιρειών; Δεν έχουμε εγγυήσεις; Δεν έδωσαν εγγυήσεις;

Και ένα άλλο: Η χρηματοδότηση της Συμφωνίας Πλαίσιο δύναται να καλυφθεί, λέτε, με πόρους από το Ταμείο Ανάκαμψης και Ανθεκτικότητας, το Ταμείο Ασύλου, Μετανάστευσης και Ένταξης, από το Ταμείο Εσωτερικής Ασφάλειας, από τους μηχανισμούς έκτακτης στήριξης των ανωτέρω ταμείων, από το πρόγραμμα δημοσίων επενδύσεων… Από το πρόγραμμα δημοσίων επενδύσεων γιατί; Είναι καμία επένδυση αυτό το πρόγραμμα; …από το Ταμείο Αλληλεγγύης και από τον τακτικό προϋπολογισμό ή άλλους χρηματοδοτικούς πόρους. Δηλαδή κάθε φορά αυτοί, αυτά τα χρήματα τα οποία έχουν να πάρουν, θα τα δίνουν στην τράπεζα και το κράτος, το Υπουργείο σας, δηλαδή, θα έχει να κάνει με τις τράπεζες. Αυτοί καλά κάνουν.

Πρόκειται, λοιπόν, για μια Συμφωνία που αν δεν εξευρεθούν πόροι από το Ταμείο Ανάκαμψης ή τα υπόλοιπα ταμεία, θα αναγκαστεί το κράτος να πληρώσει από τον κρατικό προϋπολογισμό. Δεν ξέρω τι είδους συμφωνίες είναι αυτές που κάνετε. Υπάρχει ένας κόσμος που εργάζεται στο Υπουργείο. Μαθαίνω ότι θέλετε να τους απολύσετε αυτούς τους ανθρώπους; Θέλετε να τους ενισχύσετε; Δεν μπορούν να βγάλουν πέρα τη δουλειά αυτοί οι άνθρωποι; Διότι εδώ μιλάμε για μια δουλειά η οποία θα μπορούσε να βγει από τους υπαλλήλους του Υπουργείου. Για ποιο λόγο να πληρώνουν τόσα λεφτά;

Για το πρώτο, για τη ΜΕΤΑδραση, παρακαλώ πάρα πολύ, είναι πάρα πολύ σοβαρό. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ:**  Να ευχηθώ σε όλους καλή χρονιά με υγεία και δύναμη. Εδώ, στη Λέσβο, η χρονιά μας ξεκίνησε σεισμικά και ελπίζουμε να μην έχει πιο άσχημη συνέχεια.

Δεν θα εκμεταλλευτώ την ευκαιρία της σημερινής Επιτροπής για να αναφερθώ σε άλλα ζητήματα που αφορούν το Υπουργείο Μετανάστευσης ή συνολικά για τα ζητήματα διαχείρισης του προσφυγικού. Υπάρχουν θέματα, αλλά νομίζω ότι υπάρχουν και οι κατάλληλες διαδικασίες για να τα συζητήσουμε.

Πολύ σύντομα, μόνο για τις συγκεκριμένες Συμβάσεις που έρχονται στην Επιτροπή μας σήμερα. Αποδεικνύεται, για άλλη μια φορά, ότι στην πραγματικότητα συνεχίζεται μια τακτική που ακολουθεί η σημερινή, ακολούθησε και η προηγούμενη κυβέρνηση ανεξάρτητα αν διαγκωνίζεστε για το κατά πόσο με διαφανή ή όχι τρόπο διαχειρίζεστε τα διάφορα κονδύλια.

Το βασικό πρόβλημα που υπάρχει και με τη συγκεκριμένη Συμφωνία είναι ιδιαίτερα στις υπηρεσίες που αφορούν τη διερμηνεία και μετάφραση, υπηρεσίες που είναι δεδομένο ότι είναι απαραίτητες σε μόνιμη βάση για διάφορους τομείς που αφορούν το Υπουργείο Μετανάστευσης, είτε την υποδοχή, είτε την απόδοση του ασύλου, είτε την φιλοξενία στη συνέχεια. Για ακόμα μία φορά, επιβεβαιώνεται αυτή η επιλογή που έχετε κάνει, να αποσύρετε στην πραγματικότητα το κράτος από αυτού του είδους τις υποχρεώσεις του και να παραδίδονται αυτές οι υπηρεσίες σε διάφορες ΜΚΟ. Μια τακτική που την ακολούθησε και η κυβέρνηση του ΣΥΡΙΖΑ και τη συνεχίζει και σήμερα η κυβέρνηση της Νέας Δημοκρατίας και η οποία, εκτός όλων των άλλων, δημιουργεί αφενός μεν προβλήματα, όπως, για παράδειγμα, όλο αυτό το προηγούμενο διάστημα που είχατε διακόψει τη Σύμβαση της διερμηνείας και για αρκετό διάστημα είχαν παγώσει οι διαδικασίες των συνεντεύξεων. Δεν ήταν δυνατόν να γίνουν χωρίς βέβαια τους κατάλληλους διερμηνείς με ό,τι προβλήματα αυτό δημιουργεί κάθε φορά.

 Βέβαια, ένα άλλο πρόβλημα που υπάρχει και στο θέμα της διερμηνείας, αλλά και σε μια σειρά άλλες απαραίτητες υπηρεσίες που σχετίζονται με το προσφυγικό, με τη μετανάστευση, με την φιλοξενία ή την απόδοση ασύλου, έχει να κάνει ότι πολύτιμη τεχνογνωσία που πράγματι αποκτάται από τους εργαζόμενους όλα αυτά τα χρόνια χάνεται. Δεν παραμένει στο κράτος, δεν παραμένει σε υπαλλήλους που θα μπορούσαν με μόνιμες σχέσεις να είχαν αποκτήσει μια εμπειρία που να αξιοποιείται συνολικά και σε άλλες περιπτώσεις. Θεωρούμε, λοιπόν, ότι για ακόμη μια φορά επιλέγεται από την Κυβέρνηση η διαδικασία της ανάθεσης της υπογραφής Σύμβασης έστω με αυτή τη Συμφωνία – Πλαίσιο.

Εμάς, σταθερά η θέση μας, είναι ότι θα μπορούσε και θα έπρεπε – γιατί μιλάμε για το Υπουργείο Μετανάστευσης που, προφανώς, έχει ανάγκη σε σταθερή και μόνιμη βάση από τέτοιου είδους υπαλλήλους - να δημιουργηθεί μία υπηρεσία με μόνιμους εργαζόμενους για τη διερμηνεία και την μετάφραση σε ό,τι τομείς χρειάζεται, που θα αποκτούσαν βέβαια και τη σχετική τεχνογνωσία. Επαναλαμβάνω με σχέση εργασίας μόνιμης και όχι βέβαια με Συμβάσεις μερικής απασχόλησης ορισμένου χρόνου, όπως γίνεται δυστυχώς και σε άλλες σημαντικές υπηρεσίες. Για παράδειγμα, στην Υπηρεσία Ασύλου που είναι γνωστό το πρόβλημα με τους συμβασιούχους εργαζόμενους που είναι πολλοί περισσότεροι από τους μόνιμους υπαλλήλους και οι οποίοι βρίσκονται στη μόνιμη ανασφάλεια για το αν και κατά πόσο θα ανανεωθούν, αντί για να εξασφαλίζεται η μόνιμη εργασία τους όταν μιλάμε για ανθρώπους που για πάρα πολλά χρόνια παραμένουν, προσφέρουν τις υπηρεσίες τους, αποκτούν εμπειρία. Είναι δεδομένο ότι χρειάζονται στην υπηρεσία και τελικά βρίσκονται στη μόνιμη ανασφάλεια για την ανανέωση των συμβάσεων τους.

Από αυτή την άποψη, λοιπόν, δεν μπαίνουμε στη διαδικασία να κρίνουμε τις λεπτομέρειες της Σύμβασης. Θα μπορούσαμε να πούμε και για το γεγονός ότι στην πραγματικότητα είναι μοναδική. Στην προηγούμενη Σύμβαση, που είχαμε συζητήσει ήταν στην πραγματικότητα ένας ο υποψήφιος και ο ανάδοχος του έργου ή σε άλλα ζητήματα που αφορούν το ύψος των κονδυλίων κ.λπ. θεωρούμε ότι αυτά τα θέματα θα εξέλειπαν αν πραγματικά, από την αρχή, το Υπουργείο έκανε την επιλογή να δημιουργεί υπηρεσίες στην ευθύνη του κράτους με μόνιμους υπαλλήλους και όχι βέβαια με αυτή την επιλογή της ανάθεσης αυτών των διαφόρων ευαίσθητων τομέων και υπηρεσιών στις κάθε λογής ιδιώτες και ΜΚΟ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Μηταράκης.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ (Υπουργός Μετανάστευσης και Ασύλου)**: Ευχαριστώ πολύ, κύριε Πρόεδρε και ευχαριστώ τις κυρίες και τους κύριους συναδέλφους για τα σχόλιά τους.

Θα ξεκινήσω με τη σειρά της κοινοβουλευτικής τάξης αν μου επιτρέπετε και θα απαντήσω πρώτα στην κυρία Πούλου, ότι, πράγματι, επαναλαμβάνω τα ίδια και τα ίδια κάθε φορά, γιατί αυτή είναι η πραγματικότητα. Επί της Κυβέρνησης της Νέας Δημοκρατίας, δεν γίνονται απευθείας αναθέσεις με κατά παρέκκλιση διαδικασίες στο Υπουργείο Μετανάστευσης και Ασύλου, αλλά ανοιχτοί διεθνείς διαγωνισμοί και κυρίως Συμφωνίες- Πλαίσιο. Είπατε ότι επί των ημερών σας ήταν διαφορετικές οι συνθήκες. Πιθανόν έχετε δίκιο για το 2015, αλλά υπήρχε και το το 2016, 2017, 2018, 2019 που εξακολουθήσατε να εφαρμόζετε τις ίδιες διαδικασίες.

Ως προς το θέμα των συμβασιούχων, συμφωνώ μαζί σας και συμφωνώ και με την κυρία Κομνηνάκα. Δίνουμε έμφαση στις μόνιμες προσλήψεις. Έχουμε 800 θέσεις εγκεκριμένες από το Υπουργικό Συμβούλιο και ήδη 500 είναι σε προωθημένο στάδιο του ΑΣΕΠ στη διαδικασία. Πρέπει το Υπουργείο να έχει μόνιμο προσωπικό και στην Υπηρεσία Ασύλου και στην Κεντρική Υπηρεσία και αυτός είναι ο στόχος μας, ώστε να αποφύγουμε Συμβάσεις στο μέλλον.

Αναφορικά με το Πρόγραμμα ΕΣΤΙΑ, που έθεσε η κυρία Πούλου, η αλήθεια είναι ότι το πρόγραμμα ολοκλήρωσε τον κύκλο του, βοήθησε σε μια εποχή που το Εθνικό Σύστημα Υποδοχής δεν μπορούσε να ανταπεξέλθει στις ιδιαίτερα αυξημένες ροές. Ολοκλήρωσε, λοιπόν, αυτόν τον κύκλο και, πλέον, οι δομές φιλοξενίας και, κυρίως, οι καινούργιες δομές, οι οποίες κατασκευάζονται με τις σύγχρονες προδιαγραφές, τις πολύ αυστηρές προδιαγραφές της Ευρωπαϊκής Υπηρεσίας Ασύλου, είναι αξιοπρεπείς.

Ως προς το θέμα των παλαιότερων δομών, γίνονται διαρκώς επισκευές και γι’ αυτό υπάρχει και η συμφωνία - πλαίσιο γι’ αυτό τον σκοπό. Για όλα τα έργα μας υπάρχει η Επιτροπή Παρακολούθησης, η οποία παρακολουθεί την εξέλιξη των προγραμμάτων των Ευρωπαϊκών Ταμείων.

Ως προς το θέμα του τι γίνεται σήμερα μέχρι να υπογραφεί η συμφωνία - πλαίσιο για τη διερμηνεία και η σχετική εκτελεστική Σύμβαση, δεν έχει διακοπεί η παροχή υπηρεσιών προς το Υπουργείο, καλυπτόμαστε από διερμηνείς της Ευρωπαϊκής Υπηρεσίας Ασύλου της EUAA. Αυτονόητα όλοι οι εργαζόμενοι και του παρόχου της διερμηνείας, αλλά και κάθε άλλου προγράμματος, το οποίο υλοποιείται με χρηματοδότηση από το Υπουργείο, φυσικά είναι υποχρεωμένοι να ακολουθήσουν πλήρως την εργατική νομοθεσία και να πληρώσουν κατ’ ελάχιστον τους κατώτατους μισθούς, που όπως γνωρίζετε επί κυβερνήσεως Κυριάκου Μητσοτάκη διαρκώς ανεβαίνουν.

Ως προς το σχόλιο που έκανε ο κ. Καμίνης, τον ευχαριστώ που θεωρεί θετικό το γεγονός ότι χρησιμοποιούμε συμφωνίες - πλαίσιο. Η επάρκεια είναι βασικός στόχος και η τιμή είναι βασικός στόχος, αλλά και η επάρκεια, γιατί οι ανάγκες μας είναι διαρκώς μεταβαλλόμενες και αυτό καθιστά το Υπουργείο Μετανάστευσης και Ασύλου ένα πολύ διαφορετικό Υπουργείο σε σχέση με άλλα Υπουργεία, που έχουν πολύ καλύτερη γνώση των αναγκών τους. Το Υπουργείο Παιδείας ξέρει τον Σεπτέμβριο πόσους μαθητές θα έχει για όλη τη χρονιά σε κάθε σχολείο. Εμείς δεν ξέρουμε τι αφίξεις θα έχουμε, πού θα τις έχουμε, τι γλώσσες θα μιλάνε.

Άρα, η ευελιξία, για εμάς, είναι επίσης πάρα πολύ κρίσιμη και γι’ αυτό είναι σημαντικό να έχουμε παρόχους που μπορούν να ανταπεξέλθουν στις αυξημένες και διαρκώς μεταβαλλόμενες απαιτήσεις. Για παράδειγμα, οι γλώσσες μεταβάλλονται, αν είχαμε μόνιμο προσωπικό στους διερμηνείς από το 2010 μέχρι σήμερα πιθανότατα το μείγμα και ο αριθμός των γλωσσών ή το σημείο στο οποίο πρέπει να υπηρετούν διαρκώς μεταβάλλεται.

Θέσατε ένα θέμα για την Υπηρεσία Ασύλου. Πράγματι, έχουμε λάβει κάποια καταγγελία, φυσικά εννοείται ότι διερευνάται. Υπήρχε ένα ζήτημα με την Υπηρεσία Ασύλου διαχρονικά ότι δεχόταν αιτήματα από ανθρώπους που έχουν εισέλθει παράνομα στην Ελλάδα και κατά παράβαση της Συνθήκης της Γενεύης δεν έχουν εμφανιστεί κατά την άφιξή τους στα σημεία εισόδου, που προσπαθούσαν να υποβάλουν αργότερα αίτημα ασύλου και αυτό γινόταν μέσω ενός συστήματος skype, το οποίο αντιλαμβάνεστε δεν παρείχε καμία διαφάνεια. Πλέον, υπάρχει μόνιμη λύση γι’ αυτό το θέμα, υπάρχει ηλεκτρονικό σύστημα υποβολής αιτημάτων ασύλου από άτομα τα οποία βρίσκονται εντός της ελληνικής επικράτειας, υπάρχουν δύο συγκεκριμένες δομές στη Μαλακάσα και στα Διαβατά και πλέον, από ό,τι με πληροφορούν, τα ραντεβού είναι αρκετά σύντομα πλέον χρονικά από την ημέρα υποβολής, αντιμετωπίστηκε ο αριθμός των παλαιότερων αιτήσεων που υπήρχαν.

Μεταβατικά, πράγματι, η Υπηρεσία Ασύλου, και αυτό ήταν απαίτηση διεθνών οργανισμών, δεχόταν αιτήματα ασύλου κατά προτεραιότητα από άτομα τα οποία ήταν ευάλωτα. Το σημαντικό είναι ότι αυτή η ευαλωτότητα δεν επηρέαζε το αποτέλεσμα του αιτήματος ασύλου. Άρα, δεν φαίνεται να έχει δοθεί άσυλο σε ανθρώπους που δεν θα το δικαιούνταν. Βέβαια, όλα αυτά είναι υπό διερεύνηση.

Επίσης, θέλω να πω, και αυτό αφορά γενικότερα την Ευρωπαϊκή Ένωση, ότι το αίτημα ασύλου δεν είναι ένας έμμεσος τρόπος για οικονομικούς μετανάστες να έρθουν στην Ευρώπη και υπάρχει μια κατάχρηση του συστήματος ασύλου και νομίζω ότι στην Ευρώπη πλέον αυτή η συζήτηση αρχίζει και ωριμάζει και για το θέμα των οικονομικών μεταναστών πρέπει να υπάρχουν άλλοι δίοδοι, νόμιμης μετανάστευσης στο βαθμό και στο ύψος που μπορεί κάθε χώρα και θέλει να φιλοξενήσει.

Ως προς το σχόλιο της κυρίας Κομνηνάκα, απάντησα ήδη σε αυτό ότι και για εμάς είναι προτεραιότητα να υπάρχει μόνιμο προσωπικό και η αλήθεια είναι ότι αυτό είναι και μια ιδεολογική μας διαφορά με τον ΣΥΡΙΖΑ. Εμείς δεν ανοίξαμε τους διαγωνισμούς στις ΜΚΟ, όταν προκηρύσσαμε διαγωνισμούς, ανοιχτούς διεθνείς, τους προκηρύσσαμε σε κάθε είδους οικονομική οντότητα, η οποία είχε τις προϋποθέσεις και μπορούσε να συμμετάσχει.

Ως προς το ερώτημα του κ. Μυλωνάκη, για τον αριθμό όσων βρίσκονται στη χώρα μας. Θα σας δώσω αναλυτικά στοιχεία. Έχουμε 220.000 ευρωπαίους πολίτες, πολίτες κρατών της Ευρωπαϊκής Ένωσης και ομογενείς, έχουμε 287.000 υπηκόους Αλβανίας, οι περισσότεροι έχουν έρθει προ δεκαετιών στην Ελλάδα και δεν έχουν ακόμα ολοκληρώσει την πολιτογράφηση τους και οι πολίτες τρίτων χωρών είναι 185.000.

185.000 νόμιμοι πολίτες τρίτων χωρών, πλην Αλβανίας, οι οποίοι βρίσκονται στη χώρα μας. Έχουμε 15.000, περίπου, αιτούντες άσυλο και έχουμε 61.000 αναγνωρισμένους πρόσφυγες. Δεν γνωρίζουμε αν όλοι αυτοί βρίσκονται στην Ελλάδα. Αυτό το βρίσκουμε κάθε τρία χρόνια που πρέπει να ανανεώσουν το δελτίο τους.

Ως προς το θέμα της μετάφρασης, σας καταθέτω για τα πρακτικά αναλυτικό ενημερωτικό για την ένταξη της μετάβασης στο μητρώο ΜΚΟ, ώστε να έχετε αναλυτικά τις πληροφορίες που ζητήσατε.

Ως προς τις πηγές χρηματοδότησης αυτών των προγραμμάτων αναφέρονται όλες οι δυνητικές πηγές χρηματοδότησης, αλλά το κράτος δεν έχει ευθύνη να πληρώσει από τον κρατικό προϋπολογισμό έργα. Κάθε έργο το οποίο υπογράφεται εκτελεστική Σύμβαση ορίζεται εκ των προτέρων η πηγή χρηματοδότησης. Όλα αυτά που σας παρουσιάσαμε σήμερα καλύπτονται από τα ευρωπαϊκά κονδύλια.

Νομίζω, κύριε Πρόεδρε, ότι έχω απαντήσει σε όλες τις ερωτήσεις των συναδέλφων. Καταθέτω και τη μετάφραση για τον κύριο Μυλωνάκη στα πρακτικά.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό ολοκληρώθηκε η συνεδρίαση της Επιτροπής μας για την ενημέρωση των μελών μας, από τον Υπουργό Μετανάστευσης και Ασύλου, τον κ. Νότη Μηταράκη, τον οποίο και ευχαριστούμε.

Στο σημείο αυτό γίνεται η ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Καππάτος Παναγής, Καραγκούνης Κωνσταντίνος, Καράογλου Θεόδωρος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία, Σακοράφα Σοφία και Αδαμοπούλου Αγγελική.

Τέλος και περί ώρα 17:00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**